**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

**ЧИКА ЉУБИНА 18-20**

**ИЗБОРНОМ ВЕЋУ ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета у Београду, од 25. 06. 2025. године, изабрани смо у Комисију за припрему реферата о кандидатима за избор у звање једног доцента за ужу научну област Археологија, с пуним радним временом, на одређено време у трајању од 5 година

Комисија у саставу:

др Софија Стефановић, редовни професор, Универзитет у Београду – Филозофски факултет (председавајући члан),

др Марко Порчић, редовни професор, Универзитет у Београду – Филозофски факултет

др Наташа Миладиновић Радмиловић, научни саветник, Археолошки институт, Београд

На конкурс, објављен у Огласним новинама Националне службе за запошљавање „Послови“, дана 06. 08. 2025. године, на сајту Филозофског факултета и сајту Универзитета у Београду, пријавио се један кандидат: др Марија Кречковић Гавриловић, научни сарадник.

На основу увида у приложену документацију и на основу анализе научних радова кандидата, част нам је да Изборном већу Филозофског факултета поднесемо следећи

**Р Е Ф Е Р А Т**

**Основни биографски подаци кандидата**

Др Марија Кречковић Гавриловић рођенa je 02.05.1990. године у Пожаревцу. . Завршила је средњу школу за надарене ученике - Филолошку гимназију у Београду, одсек за класичне језике. Основне студије археологије на Филозофском факултету у Београду завршила је 2013. године. Мастер студије археологије завршила је 2015. године, одбранивши рад „Исхрана у Ђердапу (9500-5500. године п.н.е): резултати функционалне краниометрије“, под менторством др Софије Стефановић. Докторске студије уписала је 2017. године на Одсеку за археологију Филозофског факултета у Београду под менторством др Марка Порчића. Докторску дисертацију под називом „Однос здравственог статуса и друштвеног положаја у бронзанодопској култури Мориш: некрополе Мокрин и Остојићево“ одбранила је у јулу 2022. година на Филозофском факултету Универзитета у Београду.

Др Марија Kречковић Гавриловић запослена је на Филозофском факултету у Београду од 2017. године, као истраживач-приправник, а од 2019- године као истраживач-сарадник на пројекту Министарства просвете, науке и технолошког развоја „*Биоархеологија древне Европе: људи, животиње и биљке у праисторији Србије*“, (руководилац проф. др Софија Стефановић). У звање научни сарадник изабрана је 2023. године. Од 2024. године ангажована је и као сарадник на пројекту *“INFANO: Girls and Boys in the Bronze Age Europe: Influence of biological sex on health, growth, nutrition and social position 2100-1500 BC*”, који финансира Фонд за науку републике Србије (руководилац проф. др Софија Стефановић).

**НАУЧНО-ИСТРАЖИВАЧКИ РАД**

Др Марија Kречковић Гавриловић бави се примарно биоархеологијом раног бронзаног доба у Банату, што је био и предмет њене докторске дисертације, мада се дотицала и ширих археолошких проблема везаних за рано бронзано доба. Објавила је као аутор или коаутор укупно два поглавља у монографијама међународног значаја, један чланак у врхунском међународном часопису, једно саопштење са скупа националног значаја објављено у целини, два саопштења са скупова међународног значаја објављена у изводу, и пет саопштења са скупова националног значаја објављених у изводу. Према подацима Google Scholar сервиса, укупан број цитата Марије Kречковић Гавриловић износи 74, а вредност Хиршовог индекса износи 4.

**Радови у поглављима у монографијама међународног значаја (М14)**

Ljuština, **M., Krečković**, M., Radišić, T. 2019*.* Notes on *Columbella* shells from the Bronze Age necropolis Mokrin, Northern Serbia. In: V.Sirbu, A. Comsa, D. Hortopan (eds). *Digging in the Past of the Old Europe – Studies in Honor of Cristian Schuster at His 69th Anniversary*. Targu-Jiu-Braila: Editura Istros a Muzeului Brailei “Carol I”.

У раду "Notes on *Columbella* shells from the Bronze Age necropolis Mokrin, Northern Serbia", Нортхерн Сербиа са коауторкама М. Љуштина и Т. Радишић бавиле се су проблематиком љуштура пужића *Columbella* пронађених међу гробним прилозима на рано- и средњобронзанодопској некрополи Мокрин. Утврдиле су да су, иако су претходно објављени као фосилни пужеви, у питању нефосилизоване љуштуре коришћене у изради неколико различитих типова композитног накита. Врста пужића одређена је најближе могуће на основу очуваности материјала и дате су хипотезе за потенцијално географско порекло овог материјала које још једном потврђују постајање далекосежних и развијених путања размене и трговине у бронзаном добу Баната.

**Krečković Gavrilović, M.** & Andrijašević, M. 2021. Ancient epidemics: strengths and limitations of ancient sources and (bio)archaeological approach. In: Babić, S. (editor*) Archaeology of Crise*s. Belgrade: Faculty of Philosophy, University of Belgrade, pp. 133-147.

У заједничком раду "Ancient epidemics: strengths and limitations of ancient sources and (bio)archaeological approach" М. Kречковић Гавриловић и и М. Андријашевић сагледавају два различита приступа у истраживању промена у друштву изазваних кризом јавног здравља у Римском царству. Бавећи се писаним изворима и био(археолошким) остацима који се тичу Антонинске и Kипријанове куге, износе могућности и ограничења ових комплементарних перспектива. Указале су на предности и слабости обе дисциплине – археологије (укључујући биоархеологију) и класичне филологије. Изнети су закључци који нагињу ка интердисциплинарности и контекстуализацији материјала.

**Радови у врхунским међународним часописима (М21)**

M21 **Krečković Gavrilović, M.,** Radinović M., Porčić M., Pendić J., Milašinović L. & Stefanović S. (2025) ‘Absolute chronology and spatial organization of the Early Bronze Age necropolis in Mokrin’, *Radiocarbon*, 67(2), pp. 318–330. doi:10.1017/RDC.2024.112.

Аутори у раду представљају нову **апсолутну хронологију** некрополе Мокрин (северна Србија, култура Марош) на основу 13 нових радиокарбонских датума, уз раније доступних шест датума. Према Бајесијанском моделовању, некропола је била у употреби отприлике од **2073. до 1822. године п.н.е.,** што указује на трајање од око 250 година. Аутори су тестирали две раније предложене хипотезе о просторном развоју гробља (ширење југоисток–северозапад и радијално ширење из центра), али ниједна није статистички потврђена. Такође су испитивали идеју да су различити делови некрополе коришћени у различито време, али нису нашли значајну корелацију између географског положаја и времена сахрањивања. Закључак је да су различити делови гробља највероватније коришћени истовремено, а избор места за сахрану зависио је од више фактора — простора, друштвених норми и припадности сродничким групама — уместо од стриктне хронолошке контроле.

Žegarac A, Winkelbach L, Blöcher J, Diekmann Y, **Krečković Gavrilović M**, Porčić M, Stojković B, Milašinović L, Schreiber M, Wegmann D, Veeramah KR, Stefanović S, Burger J. Ancient genomes provide insights into family structure and the heredity of social status in the early Bronze Age of southeastern Europe. *Scientific reports*, *11*(1), pp.1-11.

У раду "Ancient genomes provide insights into family structure and the heredity of social status in the early Bronze Age of southeastern Europe" заједно са коауторима из Србије и Немачке, М. Kречковић Гавриловић учествовала је у истраживању образаца наслеђивања друштвеног статуса у популацији сахрањеној на бронзанодопској некрополи Мокрин користећи родбинске везе потврђене анализом древне ДНK. Истраживање је показало да је древна популација Мокрина била хетерогена, те да постоје индиције да су обрасци наслеђивања статуса били условљени полом/родом индивидуа. Жене су вероватно свој статус могле наследити, док су мушки припадници популације потенцијално могли да остваре виши статус током живота. Према подацима Google Scholar сервиса, овај рад цитиран је 55 пута.

**Саопштења са скупова националног значаја објављена у целини (М63)**

Krečković Gavrilović, Marija, and Mihailo Radinović. 2024. “Surviving Childhood: The Relationship Between Childhood Health and Longevity in the Early Bronze Age Necropolises Mokrin and Ostojićevo (2100-1800 BC)”. *Etnoantropološki Problemi Issues in Ethnology and Anthropology* 19 (3):779–800. <https://doi.org/10.21301/eap.v19i3.3>

Kраћа верзија овог рада представљена је на 47. годишњој Скупштини и Скупу Српског археолошког друштва у Нишу, одржаном од 30. маја до 1. јуна 2024. године.

Рад „Surviving Childhood: The Relationship Between Childhood Health and Longevity in the Early Bronze Age Necropolises Mokrin and Ostojićevo (2100-1800 BC)“, ауторки Марие Кречковић Гавриловић и Михаила Радиновића, истражује како здравствени статус у детињству утиче на дужину живота код особа из ранобронзанодопских некропола Мокрин и Остојићево. У истраживању је коришћено 123 скелета одраслих особа, при чему су се анализирали маркери стреса из детињства, попут линеарних дефеката на зубној глеђи (enamel hypoplasia), и поред тога старост у моменту смрти. Циљ је био да се утврди да ли оне особе које су претрпеле епизоде физиолошког стреса у детињству (инфекције, недостаци у исхрани исхрани), а које су претрпеле и преживеле, имају краћи животни век у односу на просек за ту заједницу. У закључку, рад подржава хипотезу да услови у раном развоју имају дугорочне последице на опште здравље и трајање живота, те да маркери из детињства нису само показатељи преживљене болести, већ и предиктори будућег здравственог стања и старења.

Стојановић, Д., Петровић, Б., Kречковић Гавриловић, М., Жегарац, А., Милашиновић, Л., Стефановић, С. 2020. Скривено злато: SEM/EDX анализа накита са некрополе раног бронзаног доба у Мокрину. У: Игњатовић, М. (едитор) Акта са конференције Накит остаје НАОС 2.0, Београд: Музеј града Београда, пп. 27-41.

У раду "Скривено злато: SEM/EDX анализа накита са некрополе раног бронзаног доба у Мокрину" Марија Kречковић Гавриловић заједно са колегама бавила се питањима природе материјала од којих су израђени метални предмети пронађени у гробовима моришке културе са некрополе у Мокрину. Kоришћењем методе скенинг електронске микроскопије и енергетски дисперзионе спектроскопске анализе на накиту (наушница, прстен и дијадема) и бодежу који су претходним анализама окарактерисани као бакарни/бронзани, тим истраживача детектовао је злато на комадима накита. Постављана су питања за даља истраживања – колико су злато и сребро били присутни у изради накита и да ли је потенцијално могла постајати позлата бар на неким примерцима накита.

Поред наведених радова, Марија Kречковић Гавриловић учествовала је као (ко)аутор на седам радова који су представљени на националним и међународним скуповима, а објављени су у изводу.

**КВАЛИТАТИВНА ОЦЕНА И ДОПРИНОС УНАПРЕЂЕЊУ НАУЧНОГ И ОБРАЗОВНОГ РАДА**

Др Kречковић Гавриловић има већ у овој фази каријере веома богату биографију када је реч о учешћу у научним пројектима, као и пројектима популаризације науке. Марија Kречковић Гавриловић је током основних, мастер и докторских студија (до 2020. године) била ангажована као млађи и стручни сарадник на семинарима Археологија и БАХ (Биологија, археологија и хемија) у ИС Петница, где је учествовала у креирању и организацији програма, држала радионице и предавања о различитим археолошким темама и менторском раду. Током основних и мастер студија учествовала је на бројним радионицама и изложбама у циљу промоције науке – Ноћ музеја, Фестивал науке, Ноћ истраживача и Отворених врата Филозофског факултета. Била је аутор три изложбе у оквиру Ноћи истраживача 2012, 2013. и 2014. године. Марија Kречковић Гавриловић је један од оснивача и председник УО Фондације Неозоик која се бави промоцијом науке и археологије, у оквиру које је учествовала у креирању, организовању и вођењу програма и пројеката Фондације, те била руководилац програма „Археоница“ који је финансирао Центар за промоцију науке 2021. године.

Др Kречковић Гавриловић је учествовала у осмишљавању и спровођењу следећих пројеката које је финансирало Министарство културе и информисања Републике Србије.:

2020. "Савремени биоархеолошки приступ истраживању бронзаног доба у Србији: некропола у Мокрину 50 година касније - члан пројектног тима" (припрема пројектне документације, теренска истраживања, узорковање материјала за датовање, израда теренске документације, израда антрополошких извештаја, израда завршног извештаја)

2021. "Лалина хумка: 50 година касније – дефинисање граница некрополе" - члан пројектног тима (припрема пројектне документације, теренска истраживања, узорковање материјала за датовање, израда теренске документације, израда антрополошких извештаја, израда завршног извештаја)

2022. "Мокрин – Лалина хумка: заштита локалитета из раног бронзаног доба - члан пројектног тима"

Др Марија Kречковић Гавриловић је од 2018. до 2019. године била ангажована на пројекту BIRTH: Births, mothers and babies: Prehistoric fertility in the Balkans between 10000 and 5000 BC (бр. 640557, руководилац пројекта- проф. др Софија Стефановић) финансираног од стране Европског истраживачког савета у оквиру Хоризон 2020 програма.

**ПЕДАГОШКИ РАД. ДЕЛАТНОСТ НА УНАПРЕЂИВАЊУ НАСТАВЕ И ОБЕЗБЕЂИВАЊУ НАУЧНО-НАСТАВНОГ ПОДМЛАТКА**

18.09.2025. године Марија Кречковић Гавриловић, одржала је приступно предавање са темом: „ Биоархеологија стреса: здравствени статус моришких заједница сахрањених на Мокрину и Остојићеву “. Чланови комисије: проф. др Софија Стефановић, проф.др Марко Порчић и др Наташа Миладиновић-Радмиловић су све сегменте предавања: припрема предавања, структура и квалитет садржаја предавања, дидактичко – методички аспект извођења предавања оценили са највишом оценом (оцена 5).

**ЗАКЉУЧНО МИШЊЕЉЕ И ПРЕДЛОГ КОМИСИЈЕ**

На основу прегледа достављене документације и њене анализе, Комисија је утврдила да кандидат др Марија Кречковић-Гавриловић испуњава све услове и критеријуме за избор у звање ДОЦЕНТА, према критеријумима које прописују правна акта Филозофског факултета и Универзитета у Београду.

Својим научним радом др Кречковић-Гавриловић је већ дала допринос развоју биоархеологије, а њено приступно предавање показало је спремност и компетентност за педагошки рад. Кроз остале своје стручно-професионалне активности, сарадњу са другим установама у земљи и иностранству дала је значајни допринос раду и промоцији рада Одељења за археологију као и Филозофског факултета.

**На основу свега изложеног и показатеља научне и стручно-професионалне компетентности, као и оцене приступног предавања, те резултата остварених у области биоархеологије, током вишегодишњег рада кандидаткиње др Марије Кречковић-Гавриловић, закључујемо да кандидаткиња испуњава све потребне услове. У складу с тим, са задовољством предлажeмо Изборном већу Филозофског факултета Универзитета у Београду да др Марију Кречковић-Гавриловић изабере у звање ДОЦЕНТ за ужу научну област Археологија.**

Београд, 29. септембар 2025. године.

КОМИСИЈА

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

др Софија Стефановић, редовни професор

Универзитет у Београду – Филозофски факултет

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

др Марко Порчић, редовни професор

Универзитет у Београду – Филозофски факултет

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

др Наташа Миладиновић Радмиловић, научни саветник

Археолошки институт, Београд